Антарес вагъуэм и нэхур
Егъэджэныгъэ ІэнатІэр егъэфІэкІуным теухуа къэралпсо проектхэм япкъ иткІэ, ди республикэм щокІуэкІ сабий зэчиифІэхэр наІуэ къэщІыным, абыхэм хэхауэ ядэлэжьэным хуэгъэпса Іуэхугъуэ куэд. Абы хуэунэтІащ иджыблагъэ къызэІуаха «Антарес» егъэджэныгъэ центрыр.
Скорпион вагъуэбэм хэт вагъуэхэм я нэхъ нэху дыдэм и цІэр зыфІаща ІуэхущІапІэм дызэрыт илъэсым и кІуэцІкІэ ныбжьыщІэ 500-м щадэлэжьэнущ. Апхуэдэ егъэджэныгъэ центру ди къэралым итыр пщІы къудейщ, ди республикэм къыщызэІуахари яхэту.
«ЩІэныгъэ», «Гъуазджэ», «Спорт», нэгъуэщІ унэтІыныгъэхэмкІи сабийхэм зыщрагъэужь «Антарес»-м. Мазаем и 10-м щІидзащ химие-биологие унэтІыныгъэмкІэ зи щІэныгъэм хэзыгъахъуэ сабийхэм я еджэныгъэхэр. НэхъапэІуэкІэ, илъэс кІуам и дыгъэгъазэм и кІэухым, абы щыІащ физикэм, математикэм дахьэх ныбжьыщІэ 250-м нэс. Сабий зэчиифІэхэм зэрадэлэжьапхъэ программэ хэхахэм тету къызэгъэпэщащ Іуэхур.
КъБР-м ЦІыхухэр егъэджэнымкІэ, щІэныгъэмрэ щІалэгъуалэм я ІуэхухэмкІэ, ЩэнхабзэмкІэ, СпортымкІэ и министерствэхэм я нэІэм щІэту лажьэ центрым екІуалІэр 6-10-нэ классхэм я еджакІуэхэращ. Абыхэм я нэхъыбапІэр ди республикэм и къуажэхэм дэт курыт школхэм я гъэсэнщ.
Тамбий Линэ.
